b'\n_START_ARTICLE_\nMust mudil\n_START_SECTION_\nKirjeldus\n_START_PARAGRAPH_\nMust mudilal on piklikj\xc3\xa4ssakas kehakuju. Seljauimi on kaks, sabauim on \xc3\xbcmardunud ja isaste uimed on emaste omast tavaliselt suuremad. Silmad paiknevad l\xc3\xa4hestikku. Kogu keha on kaetud soomustega. _NEWLINE_Keha v\xc3\xa4rvus on vahelduv, selg on enamasti mustjaspruun v\xc3\xb5i oliivpruunikas, vahel ka kollakas kuni valge. K\xc3\xbclgedel on mustad, enamasti ebam\xc3\xa4\xc3\xa4rased t\xc3\xa4pid v\xc3\xb5i laigud, k\xc3\xb5ht on kollakas v\xc3\xb5i valge. T\xc3\xa4iskasvanud isenditel puudub ujup\xc3\xb5is._NEWLINE_Pikkus on maksimaalselt kuni 18 cm.\n_START_SECTION_\nLevila\n_START_PARAGRAPH_\nLevinud Mustas meres, Vahemeres, Atlandi ookeani kirdeosas kuni Maroko rannikuni, L\xc3\xa4\xc3\xa4nemeres kuni Ahvenamaa saarestikuni._NEWLINE_Must mudil on merekala, kes elab kuni 20 meetri s\xc3\xbcgavusel ranniku\xc3\xa4\xc3\xa4rse ala vetikav\xc3\xb6\xc3\xb6ndis (litoraalis) v\xc3\xb5i liivasel pinnasel.'